Der er mulighed for at blive blæst godt og grundigt igennem både fredag og lørdag. Her vil der være vindstød af stormstyrke eller stærk storm. - Det er en blæsende dag, vi har i vente, siger vagthavende DMI-meteorolog Lars Henriksen om fredagens vejrprognose. Nord- og Nordvestjylland bliver hårdest ramt i landet med vindstød op til stærk storm. Det svarer til 28,5 meter per sekund eller mere. I den varsel, som DMI har udsendt fredag morgen, skriver de: "Vindstød af stormstyrke medfører at tagsten blæser ned, store grene knækker, træer kan vælte og spærre vejstrækninger. Stor sandsynlighed for at broer må lukkes for trafik." Samtidig er der risiko for en del byger, som kan indeholde både hagl og torden. - Det bliver en lidt barsk dag, konstaterer Lars Henriksen. Den kraftige blæst har allerede fra morgenstunden givet Nordjyllands Politi noget at se til. Adskillige meter krydsfinerplader væltede ud på Hobrovej i Støvring, hvor bilisterne måtte køre forsigtigt forbi stedet. Også færgetrafikken er ramt. ColorLine har aflyst deres morgenfærger fredag på grund af vejret. De hårde vindstød fortsætter fredag aften, men tager en smule af natten til lørdag, hvor der dog fortsat vil være grund til at holde på hatten, hvis man bevæger sig udenfor først på dagen. Søndag ser det mere mildt ud på vejrfronten, men vinden nægter at lægge sig helt. - Søndag bliver nok den pæneste dag i weekenden med nogen eller en del sol nogle steder, fortæller Lars Henriksen. Nordjyllands Politi opfordrer folk til at køre forsigtigt og kontakte politiet eller Falck, hvis man ser væltede træer, tagsten, der er ved at blæse ned eller andre forhold, der kan være potentielt farlige.

Opsummering:
Nordjylland rammes af vindstød op til stærk storm.